hu hu hu en en hu pt hu hu hu hu hu en hu hu hu hu en hu hu hu hu hu hu hu hu hu hu hu hu hu hu hu hu hu hu hu hu hu hu hu en en hu hu hu hu hu hu hu hu pl en en hu hu en en hu pt hu hu hu hu hu hu hu hu pt hu
Boldog szülinapot PannKa! - Pannka
Eljött a nagy napom, ezen a héten van a 2. szülinapom ?
Ha most együtt lennénk a Pannónia utcában, a PannKában, egy fergeteges buliban táncolnánk, énekelnénk és egy jó nagyot játszanánk, együtt! Hintalóra pattannánk, főznénk a tűzhelyen, bejárnánk a piacot, labdáznánk és futkároznánk. Meg persze tortát ennénk.
Mivel még nem jöhettek hozzám, arra gondoltam, mégis csempészek egy kis ünnepi hangulatot a mai napra.
Szeretnélek meghívni Benneteket egy különleges szülinapi zsúrra, most csak az otthonaitokban, az alábbi mese segítségével, hallgassátok csak:
A játszótéren álló kisház kéménye füstölgött. Odabent a kályha adott meleget ezen a csípős, februári reggelen.
A konyhában édes illat áradt. PannKa anyukája ma korán kelt, hogy készüljön a lánya 2. születésnapjára.
Nagy nap ez a mai! – gondolta. PannKa ma 2 éves és nagyon izgulok, hogy ebédig minden készen legyen.
A fotóalbumot, amit ajándékba vett, már előző nap becsomagolta. Az ünnepi ebéd készen van. A torta piskótája az ablakban hűl. Az eperkrém, ami PannKa kedvence, a hűtőben várja, hogy a tortára kenjék.
PannKa anyukája megterítette az ünnepi asztalt. Készített papírból egy szívecskét, amelyre felírják a jókívánságokat, amivel ma PannKát köszöntik a kis barátai, családtagjai. Ezt beteszik majd a fotó albumba. Elárulom Nektek, hogy ez egy különleges album, mert ez az album nemcsak fényképekből áll, hanem emlékeket is lehet benne gyűjteni.
Például lehet bele írni, rajzolni vagy ragasztani – mindenfélét gyűjteni. Hogy majd később, amikor újra előveszik, benne legyen minden fontos élmény a születésnap évéből.
Ez a szülinap azonban más lesz, mint a tavalyi: most nem jönnek vendégek.
PannKa el is szomorodott kicsit, no nem azért, mert ma csak Anyával és Apával ünnepel, hanem azért, mert úgy szeretett volna a gyerekekkel is találkozni!
-Anyu, ez a szülinap a gyerekek nélkül nagyon szomorú lesz! – kesergett PannKa.
Anyu gondolkozott picit, majd így szólt:
-Tudod mit, PannKa? Megkérjük a gyerekeket, hogy rajzoljanak Neked valamit és küldjék el. Így egy kicsit olyan, mintha együtt lennétek! – biztatta őt Anyukája.
-De az nem ugyanolyan, mert nincsenek itt! – mondta szomorúan PannKa.
-Van egy ötletem! – mondta PannKa anyukája. Csinálunk egy szülinapi díszítést az ablakba, és megkérjük a gyerekeket, ha erre járnak, nézzenek be az ablakon, mi itt leszünk bent és kiintegetünk nekik! – folytatta PannKa anyukája vidáman.
– Juhúúú, így mégis látom a gyerekeket! – kiáltotta PannKa mosolyra derült arccal és felugrott örömében.
– Fújjunk lufit! Fújjunk lufit! – lelkendezett tovább és már futott is a szobájába lufit keresni.
Anyukája csak mosolygott miközben előkereste a kézműves kosarat, hogy színes papírt, ollót, ragasztót és színes fonalat vegyen elő a díszek elkészítéséhez.
Szorgosan vágott az olló és keltek életre a színes díszek, majd egymás után, szaladtak is a kirakat ablakába.
Ugorjatok csak! Bátran, bátran! – biztatta őket PannKa anyukája. S egy ragasztóval segített nekik az ablakon maradni.
-Most ne mocorogjatok, hanem mosolyogjatok szépen, ha jönnek a gyerekek! – folytatta.
Közben PannKa is megérkezett a lufival és odaadta Anyunak, hogy felfújja.
Miután a díszek és a lufik is kikerültek az ablakba, PannKa nem volt teljesen elégedett.
– Anyu, hogyan tudják meg a gyerekek, hogy nézzék meg az ablakomat és rajzoljanak?
– Írunk nekik egy levelet! – felelte Pannka anyukája és már hozta is a levélpapírt.
Szeretettel meghívlak Benneteket a különleges szülinapi zsúromra.
Kérlek most ne gyertek hozzám, hanem otthon rajzoljatok valamit a szülinapomra! Például melyik volt a kedvenc programotok itt a PannKában?
Ha készen vagytok, kérlek mondjátok az Anyukátoknak vagy Apukátoknak, hogy küldje el e-mailben a rajzot az info@pannka.hu címre, február 8-ig.
A PannKa munkatársai ki fogják nyomtatni és kirakják majd az ablakba a rajzokat, hogy ne csak én leljem benne örömömet, hanem mindannyian láthassuk egymás alkotásait.
Ha sétáltok a Pannónia utcában, nézzétek meg az ablakomat, mert ott fogok ülni és bentről integetek majd Nektek! Most így tudjuk egymást látni, csak az ablakon keresztül.
Ezért is különleges ez a születésnapom. Más. Most rajzolós, integetős, szeretettel egymásra gondolós lesz.
All right reserved - Minden jog fenntartva.
Üzemeltető: XIII. Kerületi Közszolgáltató Zrt. - SKult13 Divízió